Ključne riječi

Sažetak

Ključne riječi 1. Prethodna pitanja – Nadležnost Suda – Granice – Očito nerelevantno pitanje (čl. 267. UFEU‑a) 2. Usklađivanje poreznih zakonodavstava – Neizravni porezi na prikupljanje kapitala – Preoblikovanje društva kapitala u drukčiju vrstu društva kapitala koje ne dovodi do povećanja kapitala – Javnobilježničke pristojbe za izradu javnobilježničkog akta kojim se utvrđuje to preoblikovanje – Nacionalni propis koji predviđa plaćanje državnoj riznici udjela pristojbi koje naplati javni bilježnik koji ima status državnog službenika – Nedopuštenost (Direktiva Vijeća 69/335, čl. 4. st. 1. t. (c), čl. 3. t. (a), čl. 10. t. (c) i čl. 12. st. 1. t. (e)) Sažetak 1. Vidjeti tekst odluke. (t. 22.‑24.) 2. Članak 10. točku (c) Direktive 69/335/EEZ o neizravnim porezima na prikupljanje kapitala treba tumačiti na način da se protivi nacionalnom propisu koji predviđa da se državnoj riznici plaća udio pristojbi koje naplati javni bilježnik koji ima status državnog službenika za ovjeru pravnog akta čiji je predmet preoblikovanje društva kapitala u drukčiju vrstu društva kapitala koje ne dovodi do povećanja kapitala društva preuzimatelja ili preoblikovanog društva. Međutim, taj članak ne zabranjuje da javni bilježnik koji ima status državnog službenika za takve ovjere naplati pristojbe koje mu konačno pripadaju ako je riječ o pristojbama u obliku naknada u smislu članka 12. stavka 1. točke (e) Direktive 69/335. Naime, s jedne strane, javnobilježničke pristojbe, koje javni bilježnici koji imaju status državnog službenika naplate za transakciju obuhvaćenu Direktivom 69/335, predstavljaju porez u smislu te direktive, ako su te nagrade, barem u dijelu, plaćene tijelu javne vlasti koje zapošljava javne bilježnike koji imaju status državnog službenika i ako su korištene za financiranje zadaća tog tijela javne vlasti. S druge strane, s obzirom na to da preoblikovanje društava kapitala u drukčiju vrstu društava kapitala, sukladno tim propisima, obavezno treba biti predmetom javnobilježničkog akta, tu obavezu treba smatrati formalnošću koja je nužna za obavljanje i nastavak poslovanja preoblikovanog društva kapitala. Stoga takva javnobilježnička ovjera predstavlja formalnost koja se zahtijeva od društva kapitala zbog njegova pravnog oblika, u smislu članka 10. točke (c). Međutim, iz članka 4. stavka 3. točke (a) Direktive 69/335 jasno proizlazi da države članice ne mogu porezom na kapital oporezivati „preoblikovanje društva kapitala u drukčiju vrstu društva kapitala“. Ta se odredba nužno odnosi na preoblikovanja društava bez povećanja kapitala. Preoblikovanje popraćeno povećanjem kapitala zapravo je obuhvaćeno člankom 4. stavkom 1. točkom (c) spomenute direktive. Međutim, cilj članka 4. stavka 3. točke (a) Direktive 69/335 bio bi doveden u pitanje kada bi se preoblikovanje društva kapitala u drukčiju vrstu društva kapitala moglo oporezivati porezima s istim učinkom kao i porez na kapital. (t. 27., 30., 33., 35.‑37. i izreka)

Predmet C‑524/13

Eycke Braun

protiv

Land Baden‑Württemberg

(zahtjev za prethodnu odluku koji je uputio Amtsgericht Karlsruhe)

„Zahtjev za prethodnu odluku — Oporezivanje — Direktiva 69/335/EEZ — Neizravni porezi na prikupljanje kapitala — Članak 10. točka (c) — Preoblikovanje društva kapitala u drukčiju vrstu društva kapitala koje ne dovodi do povećanja kapitala — Pristojbe za izradu javnobilježničkog akta kojim se utvrđuje to preoblikovanje“

Sažetak – Presuda Suda (drugo vijeće) od 3. srpnja 2014.

Prethodna pitanja – Nadležnost Suda – Granice – Očito nerelevantno pitanje (čl. 267. UFEU‑a) Usklađivanje poreznih zakonodavstava – Neizravni porezi na prikupljanje kapitala – Preoblikovanje društva kapitala u drukčiju vrstu društva kapitala koje ne dovodi do povećanja kapitala – Javnobilježničke pristojbe za izradu javnobilježničkog akta kojim se utvrđuje to preoblikovanje – Nacionalni propis koji predviđa plaćanje državnoj riznici udjela pristojbi koje naplati javni bilježnik koji ima status državnog službenika – Nedopuštenost (Direktiva Vijeća 69/335, čl. 4. st. 1. t. (c), čl. 3. t. (a), čl. 10. t. (c) i čl. 12. st. 1. t. (e))